Jaaynde CNN yerondirii njoɓɗeele hooreeɓe leyɗe e mawɓe hilifaaɓe leyɗe ɓurɗe mawnude e winndere ndee. Woni ko laamu rokkata ɓe sabu maɓɓe ardaade leyɗe maɓɓe. Hol ko ɓe tawi heen ?
Hooreejo leydi Farayse hono Hollande ina heɓa 179 000 ooroo hitannde kala, ko o jeeɗaɓo. Kono hoto njejjiten ko o ustuɗo njoɓdi makko fotde tataɓal, so wonaano ɗuum o heɓatnoo 255 600 ooroo hitaande kala, o sukka e Obama. Gardiiɗo Japon oo ɓuri mo, sibu ina heɓa 191 000 ooroo, kono kanko ɓuri hooreejo leydi Riisi keɓoowo 128 000 ooroo, huunde woɗɗondirnde e 1 300 000 oroo ɗe hooreejo leydi Sinngaapuur heɓata ɗee, walla e njoɓɗeele kulɓiniiɗe ardiiɓe sosiyateeji mawɗi winndere ndee, heɓooɓe hedde miliyoŋaaji ooroo. Yeru to Amerik, njoɓdi gooto e ɓeen ardiiɓe sosiyeteeji e hitaande 2013, yettiima miliyoŋaaji 7 e teemedde 6 ujunere ooroo. To Farayse, gardo sosiyetee heɓii e hitaande 2013 ndee, miliyoŋaaji 4 e teemedde 5 ujunere ooroo, walla mbiyen laabi 25 njoɓdi François Hollande.
Angela Merkel, hooreejo leydi Almaañ ko tataɓo e nder ardiiɓe leyɗe ɓee, kono kanko ɓuri hooreeɓe leyɗe Orop fof mawnude njoɓdi. Omo heɓa 216 000 ooroo. Rewi e maɓɓe ko Dawid Cameron, gardiiɗo leydi Angalteer keɓoowo 201 600 ooroo.
Vladimir Poutine (Waladmiir Putin) hooreejo leydi Riisi ina heɓa 128 200 caggal nde usti sappoɓal e njoɓdi mum. Matteo Renzi (Mateyoo Rensi) gardiiɗo Itaali kam heɓata ko 117 400 ooroo (Merkel ina ɓuri mo 100 000 ooroo). Leydi Siin yoɓata hooreejo mum ko hedde 19 000 ooroo hitaande kala. Jakob Sumaa, hooreejo leydi Afrik worgo woni nayaɓo to bannge ardiiɓe leyɗe ɓurɓe mawnude njoɓdi sibu ko 210 600 (laabi 11 njoɓdi hooreejo Siin ! hay ɗuum ko caggal nde ɓeydanaa 62% hikka, haa njoɓdi mum yettii 1 581 ooroo lewru kala.) Hooreejo leydi Inndo heɓata ko 28 500 ooroo, Dilmaa Russeff, hooreejo Beresiil 113 000 ooroo.
Nii woni Barak Obama, ɓurɗo mawnude njoɓdi e limtaaɓe ɗoo ɓee, caggal hooreejo leydi Senngaapuur, alaa ko heɓata so wonaa 12 miliyoŋ ugiyya lewru kala. Hol ko mawɗo leydi Muritani heɓata lewru kala ? Eɗen nana wonde omo heɓa ko famɗi fof miliyoŋaaji 7 ugiyya lewru kala. So tawii ko noon woori, o yerondirtee ko e Angela Merkel, hooreejo leydi Orop ɓurɗo mawnude njoɓdi. Kono eɗen nganndi ɓeen, gaa gaa njoɓdi keɓata ndii, alaa ko keɓata goɗɗum e jawdi laamu, tawi noon, e nder leyɗe men, hooreejo leydi waɗata e jawdi leydi ndi yimɓe fof ndenndi, ko ko mbelaa…
fuv_Latn fuv_Latn fuv_Latn fuv_Latn fuv_Latn